‘Dodelikste dag nóg’ sedert Mianmar-staatsgreepBetogers in Yangon, Mianmar, word verlede week met traangas verjaag. (Foto: Sai Aung Main / AFP) Die Verenigde Nasies (VN) bestempel Woensdag as die dodelikste dag nóg sedert die staatsgreep in Mianmar nadat minstens 38 mense tydens betogings doodgeskiet is. Mianmar is sedert begin Februarie in ŉ warboel nadat die land se weermag ŉ staatsgreep uitgevoer en die demokraties verkose leier Aung San Suu Kyi in aanhouding geneem is. Duisende mense vaar sedertdien daagliks die strate in weens opstand teen die staatsgreep. “[Sowat] 38 mense het net vandag gesterf,” het die VN-gesant vir Mianmar, Christine Schraner Burgener, Woensdag aan verslaggewers gesê. “Vandag was die bloedigste dag sedert die staatsgreep plaasgevind het.” Meer as 50 mense is nou reeds aan die hand van veiligheidsmagte dood. Talle ander is gewond. Burgener het ŉ beroep op die VN gedoen om “baie streng maatreëls” teen die militêre leiers in te stel. Die VSA het intussen gesê hy is “gewalg” deur die geweld. “Ons doen ŉ beroep op alle lande om met een stem die geweld deur die Birmaanse weermag teen sy eie mense te veroordeel,” het Ned Price, woordvoerder van die Amerikaanse staat, aan verslaggewers gesê. Price het veral China uitgesonder, ŉ land wat Mianmar se weermag histories as sy belangrikste bondgenoot beskou. “China het invloed in die streek. Dit het invloed by die militêre junta. Ons het ŉ beroep op die Chinese gedoen om dié invloed op ŉ opbouende manier te gebruik, op ŉ manier wat die belange van die mense van Birma (ŉ ander naam vir Mianmar) bevorder.” Die VSA oorweeg intussen verdere stappe teen die weermag. Die land het reeds sanksies teen die militêre leiers goedgekeur wat die staatsgreep in Mianmar uitgevoer het. Duisende betogers het vanoggend weer die strate van dorpe en stede in Mianmar ingevaar in opstand teen die staatsgreep.